Na podlagi drugega odstavka 6. člena Zakona o javni agenciji za knjigo Republike Slovenije Uradni list RS, št. 112/07, 40/12 – ZUJF in 63/13) in drugega odstavka 12. člena Sklepa o ustanovitvi Javne agencije za knjigo Republike Slovenije (Uradni list RS, št. 57/08 in 68/13) Ministrstvo za kulturo objavlja

**JAVNI POZIV**

**za imenovanje članov Sveta Javne agencije za knjigo Republike Slovenije**

1. V skladu z drugim odstavkom 12. člena Sklepa o ustanovitvi Javne agencije za knjigo Republike Slovenije (v nadaljevanju: Sklep o ustanovitvi) po enega člana Sveta Javne agencije za knjigo Republike Slovenije (v nadaljevanju: Svet javne agencije) predlagajo

* avtorji,
* prevajalci,
* založniki in
* knjigotržci.

1. Za člana Sveta javne agencije je lahko imenovana oseba, ki izpolnjuje naslednje pogoje:

* ima najmanj visoko strokovno izobrazbo,
* je strokovnjak s področja dela oziroma dejavnosti agencije,
* ni bila pravnomočno obsojena zaradi naklepnega kaznivega dejanja, ki se preganja po uradni dolžnosti, na nepogojno kazen zapora v trajanju več kot šest mesecev,
* ni zaposlena v javni agenciji,
* ni funkcionar v izvršilni veji oblasti,
* ne opravlja dela oziroma dejavnosti na področju, na katerem obstaja možnost konflikta med njegovimi zasebnimi in javnimi interesi agencije.

1. Če bo na javni poziv prispelo več predlogov za posameznega člana Sveta javne agencije, in sicer za predstavnika avtorjev, predstavnika prevajalcev, predstavnika založnikov ali predstavnika knjigotržcev, bo ministrica, pristojna za kulturo, na podlagi tretjega odstavka 6. člena Zakona o Javni agenciji za knjigo Republike Slovenije izmed prispelih predlogov posredovala vladi v imenovanje predlog najvišje ocenjenega stanovskega oziroma strokovnega združenja, društva ali drugega predlagatelja. Predlagatelji bodo ocenjeni glede na naslednje kriterije:

* število članov predlagatelja ali število predlagateljev,
* izvajanje javnih pooblastil,
* obdobje delovanja na področju dela javne agencije,
* število izvedenih kulturnih projektov ali javnih kulturnih programov s področja dela javne agencije.

1. Če na javni poziv za posameznega člana Sveta javne agencije, in sicer za predstavnika avtorjev, predstavnika prevajalcev, predstavnika založnikov ali predstavnika knjigotržcev, ne bo prispel noben predlog, bo vlada člana imenovala na predlog ministrice, pristojne za kulturo.
2. Predlagatelji posredujejo predlog z naslednjimi prilogami:

* podpisano izjavo kandidata, da se strinja s kandidaturo,
* podpisano izjavo kandidata, s katero dovoljuje obdelavo in uporabo svojih osebnih podatkov, vendar izključno z namenom in v zvezi s postopkom imenovanja,
* življenjepis kandidata v obliki EUROPASS, v katerem mora biti obvezno naveden elektronski naslov ali kontaktna telefonska številka kandidata,
* dokazila, s katerimi dokazuje izpolnjevanje pogojev iz 2. točke javnega poziva
* podatke iz 3. točke javnega poziva, na podlagi katerih bo pri več prispelih predlogih mogoče oceniti predlagatelja.

Nepopolne prijave ne bodo uvrščene v izbirni postopek.

1. Predlagatelji pošljejo pisne vloge v zaprti ovojnici z oznako **»NE ODPIRAJ – predlog za člana Sveta JAK«** priporočeno po pošti ali osebno na naslov Ministrstvo za kulturo, Maistrova ulica 10, 1000 Ljubljana.

Rok za oddajo vloge je 30 dni po objavi tega javnega poziva.

Predlagatelji bodo obveščeni le, če bodo imenovani, ne pa tudi, če ne bodo uvrščeni v nadaljnji postopek in ne bodo imenovani. V postopku javnega poziva ni možnosti vlaganja pravnih sredstev.

Predlagatelji in kandidati kazensko in materialno odgovarjajo za pravilnost navedb v vlogi.

Uporabljeni izrazi, zapisani v moški spolni slovnični obliki, so uporabljeni kot nevtralni za moške in ženske.

1. Kontaktna oseba za dodatna pojasnila:

Helena Jaklitsch, sekretarka, tel.: 01 369 5854, helena.jaklitsch@gov.si.

Dr. Asta Vrečko

ministrica